[{"text_idx": "#000000", "text": "LIV ehk surnud vennas Austraalia a\u0308a\u0308remaal"}, {"text_idx": "#000001", "text": "Jane Harper \"Kadunud mees\" ja\u0308i mulle silma ilmuvate raamatute nimekirjast, aga ma ei oskagi o\u0308elda, milline osa sisukirjeldusest mind ta\u0308pselt ko\u0308itis."}, {"text_idx": "#000003", "text": "Kas sa tead seda mo\u0303istatust: \"Ko\u0303rbes lamab surnud mees. Tal on ka\u0308es murdunud tikk. Kuidas ta suri?\" \"Kadunud mees\" algab umbes samamoodi, ainult et surnud mees lamab vana maama\u0308rgi, karjapidaja kalmu ko\u0303rval ja tal pole ei tikku ega isegi mitte tu\u0308hja veepudelit. Ometi on tegu kohalikuga, kes teab, kui halastamatu ko\u0303rb on ning millist varustust elluja\u0308a\u0308miseks vaja on. Mida rohkem tema surmale mo\u0303elda, seda rohkem tuleb va\u0308lja seletamatuid detaile. Mingit ametlikku uurimist ei ole, ku\u0308simusi ku\u0308sib ainult vanem vend Nathan, kellele need veidrused rahu ei anna. See on nii loomulik, kuidas ta ja\u0308lgi ajab, seal juures detektiivi ma\u0308ngimata."}, {"text_idx": "#000004", "text": "Raamatu tegevus toimub kuskil Austraalia pa\u0308rapo\u0303rgus, a\u0308a\u0308remaal, kus majasid lahutavad tunnid, mitte kilomeetrid. Ringi liikudes peab autos alati olema varustus igaks olukorraks - so\u0308o\u0308k, jook, varurehvid jne. Ootamatuste eest pole keegi kaitstud ja vo\u0303ib juhtuda, et la\u0308heb mo\u0308o\u0308da pa\u0308evi, enne kui keegi ha\u0308dasolijast mo\u0308o\u0308dub. Loodus ei ole ole inimese so\u0303ber, pa\u0308ikesel kulub tapmiseks va\u0308hem kui 24 tundi, aga kohalikud on o\u0303ppinud neis karmides oludes elama ning armastama ka seda po\u0303rgukuumust ja lo\u0303putut punast tolmu. See on ju kodu. Mulle meeldivad tohutult romaanid, mille trumbiks on meeldeja\u0308a\u0308v tegevuspaik ja valitseb eriline o\u0303hkkond. Austraalia pa\u0308rapo\u0303rgu, eraldatud, kuum ja inimvaenulik, sobib ilusti sinna kategooriasse. Ma ei ole midagi ligila\u0308hedastki kogenud, aga kirjeldused olid romaanis erakordselt ehedad, andes ha\u0308sti edasi seda u\u0308ksildast ja ra\u0308nka a\u0308a\u0308remaa elu, maalides silme ette halastamatu pa\u0308ikese all praadiva maapinna, taamal paistvad kaljud, kuumusest vireleva o\u0303hu. Nautisin ko\u0303iki va\u0308ikseid detaile."}, {"text_idx": "#000005", "text": "Meenus ka teine raamat, mida sel aastal Austraaliast lugenud olen, Lucinda Riley \"Pa\u0308rlio\u0303de\", kus samuti rohkelt punast tolmu lendas, aga aeg ja elu olid seal veidi teistsugused. Tolles raamatus figureerisid palju ka Austraalia po\u0303liselanikud aborigeenid, aga \"Kadunud mees\" ei maini neid u\u0308ldse. Tegelasteks on tohutuid karjavalduseid omavad valged, kes lapsi kaugetesse internaatidesse saadavad, ning seljakotira\u0308ndurid, kes neil palgal on."}, {"text_idx": "#000006", "text": "Lugu kulgeb rahulikult, po\u0308o\u0308rates ta\u0308helepanu ka ko\u0303ige harilikumatele igapa\u0308evategevustele, mis paeluvad, kuna keskkond on nii vo\u0303o\u0303ras. Generaator tuleb o\u0308o\u0308seks va\u0308lja lu\u0308litada, menu\u0308u\u0308 tehakse mitmeks kuuks, sest poeska\u0308igud on harvad, kapi otsas on paun ravimitega ja haigestudes ku\u0308sid arstilt, millist vo\u0303tta. Ma ei oskagi o\u0308elda, kas a\u0308a\u0308remaa elu on taustaks surnud venna mu\u0308steeriumile vo\u0303i on hoopis a\u0308a\u0308remaa elule taustaks surnud venna mu\u0308steerium. Kolmas oluline komponent on inimeste vaheline du\u0308naamika, u\u0308he perekonna saladused. Igal tegelasel on mingi lugu ra\u0308a\u0308kida."}, {"text_idx": "#000007", "text": "Jane Harper on briti-austraalia kirjanik. Ta on su\u0308ndinud Manchesteris. 8aastasena kolis pere Austraaliasse. Jane'i teismeeas naasti Suurbritanniasse. Naine lo\u0303petas seal u\u0308likooli ja to\u0308o\u0308tas mitu aastat ajakirjanikuna, enne kui uuesti Austraaliasse kolis. 2014. aastal kirjutas ta eduka lu\u0308hijutu, mis innustas kirjanikuteed ja\u0308tkama. Ta oli alati tahtnud romaani kirjutada ja 13 aastat ta\u0308iskohaga to\u0308o\u0308d ajakirjanikuna valmistas selleks ha\u0308sti ette. Naine ei jaganud, et romaani kallal to\u0308o\u0308tab ning la\u0308hedastele tuli suure u\u0308llatusena konkursivo\u0303it avaldamata ka\u0308sikirjaga, millest sai tema 2015. aastal ilmunud debu\u0308u\u0308tromaan \"Po\u0303ud\". Teda inspireerib Austraalia loodus. Harperi loomeprotsess koosneb suures osas kavandamisest, millele ja\u0308rgneb \"lo\u0303bus osa\" - kirjutamine. \"Kadunud mees\" on naise kolmas romaan. Teda hakkasid huvitama inimesed, kes elavad kaugel sisemaal, mo\u0303ju, mis eraldatusel on nende igapa\u0308evale. Kirjanik tegi mitu kuud eelto\u0308o\u0308d, vestles ku\u0308mnete inimestega, luges teema kohta laialdaselt ja so\u0303itis 900 miili Brisbane'ist sisemaale, va\u0308iksesse linnakesse nimega Birdsville, millele kuulub Queenslandi kuumarekord - 49.5C, ning kogus seal inspiratsiooni. Naisele oli seal suureks abiks kunagine kohalik politseiohvitser. (allikad: 1, 2, 3, 4)"}, {"text_idx": "#000008", "text": "\"Kadunud mees\" ra\u0308a\u0308gib Austraalia a\u0308a\u0308remaal elavast perekonnast, kus on kolm venda, kellest u\u0308ks sureb, ja\u0308ttes maha hulga ku\u0308simusi. Sellel raamatul on kolm olulist komponenti - keskkond, tegelased ja mu\u0308steerium. U\u0308kski neist ei domineeri teiste u\u0308le, vaid koos moodustavad nad mo\u0303nusalt harmoneeruva terviku. Mulle meeldis, kuidas kirjeldused viisid su\u0308gavale loo sisse. Soovitan va\u0308ga, kui sulle meeldivad krimilood, mis pakuvad palju muud peale mo\u0303rvamu\u0308steeriumi ja boonusena ei ole ja\u0308lgilt verised!"}, {"text_idx": "#000009", "text": "IX ehk Indrek Mauruse koolis"}]